**Eksistentielle vitaminer på Kirkernes Folkemøde i Silkeborg**

Forestil dig alle mulige og umulige eksistentielle perspektiver på tilværelsen i form af koncerter, foredrag, debatter og gudstjenester i fællesskab med andre. Kan du det, har du et godt billede af, hvad kirkernes folkemøde er.

Kirkenes folkemøde kaldes også for Himmelske Dage, og finder sted i Kristi Himmelfartsdagene 29. maj til 1. juni 2025 i Silkeborg. Folkekirken og andre kirkesamfund i Danmark arrangerer sammen henved 240 arrangementer og gudstjenester, fordi kirke også er fællesskab udover sognegrænser og forskelligheder.

Kirkernes folkemøde løfter blikket mod skaberværket, mod medmennesket og mod Gud for at understrege, at vi mennesker aldrig står alene, men altid står i relation til verden omkring os, til menneskene omkring os.

**Løfter blikket**
Formand for lokalkomiteen for Himmelske Dage, Jacob Duevang Krogh Rasmussen, er overbevist om, at sloganet for kirkernes folkemøde, ”løfter blikket”, giver god mening, fordi det peger ud over egen næsetip.

”Her skaber kirkerne noget sammen, trods vores forskellighed, og peger ud over os selv, gennem de mange events, debatter, koncerter og gudstjenester. Vi får noget med os videre til eftertanke og inspiration, udover en masse gode oplevelser og fællesskab.”

De fire himmelske dage begynder torsdag med en stor gudstjeneste på torvet i Silkeborg, hvor arrangørerne forventer op til 2000 deltagere. Torvet overdækkes, så alle står i tørvejr, hvis forårsvejret viser sig fra den våde side.

Derefter går det slag og slag med arrangementer, som du på forhånd kan udvælge hjemmefra i det omfattende program på hjemmesiden www.himmelskedage.dk/program

**Åbner blikket**
Du kan komme alene eller sammen med andre fra dit sogn, eller måske endda arrangere en sognetur med bus for hele sognet?

Hvem vil ikke gerne høre præst Sørine Gotfredsen og højskolelærer Christian Hjortkjær i samtale? Politisk bibeltime med partileder Pia Olsen Dyhr (SF), Mona Juul (K), Martin Lidegaard (R) eller Morten Messerschmidt (DF)? Eller hvad med Sigurd Barretts bibelhistorier? Eller Iben Marie Zeuthen: ”Fra fordom til tvivl?”

Og forestil dig at mærke suset ved en gospelgudstjeneste, fordybelsen ved en fredsgudstjeneste eller energien ved en dansegudstjeneste? Er du til mere velkendte gudstjenesteformer, er der også mangfoldige muligheder for det. De forskellige kirkesamfund arrangerer gudstjenester med hver deres særkende.

Søndag rundes de himmelske dage af med en fælles gudstjeneste, som sætter punktum for samvær og oplevelser om kirke, liv, fællesskab, ansvar, frihed, muligheder.